สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจวประจำวันที่ 27 มี.ค.58
27 มี.ค. 2558

– เงินเยนอยู่ที่ระดับ 119.32 เยน/ดอลลาร์ ทรงตัวเท่ากับช่วงเช้า
– เงินยูโรอยู่ที่ระดับ 1.0815 ดอลลาร์/ยูโร จากช่วงเช้าที่ระดับ 1.0875 ดอลลาร์/ยูโร
– ดัชนี SET ปิดวันนี้ที่ระดับ 1,495.22 จุด ลดลง 1.19 จุด หรือ 0.08% มูลค่าการซื้อขาย 33,356.34 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 1,116.10 ล้านบาท (SET+MAI)
 
– ที่ประชุมคณะรัฐมนตรี (ครม.) สัญจร เห็นชอบ แผนพัฒนาโครงสร้างพื้นฐานด้านคมนาคมขนส่งของไทย พ.ศ.2558-2565 เพื่อใช้เป็นกรอบการลงทุนและการดำเนินงานในระยะเวลา 8 ปี ให้หน่วยงานที่เกี่ยวข้องนำไปขับเคลื่อนสู่ภาคปฏิบัติ โดยคิดเป็นวงเงินลงทุนทั้งสิ้น 1,912,681.79 ล้านล้านบาท
– ที่ประชุมคณะรัฐมนตรีสัญจร เห็นชอบ แผนปฏิบัติการด้านคมนาคมขนส่งระยะเร่งด่วน พ.ศ. 2558 (Action Plan) มีทั้งสิ้น 59 โครงการ คิดเป็นกรอบวงเงินลงทุนมูลค่า 847,672.40 ล้านบาท ประกอบด้วย โครงข่ายคมนาคมรองรับการเปิดประชาคมอาเซียน และเขตเศรษฐกิจพิเศษตามนโยบายของรัฐบาล โครงการเพิ่มคุณภาพชีวิตของประชาชนในการเดินทางและขนส่งสินค้า ซึ่งทั้งหมดจะช่วยเพิ่มขีดความสามารถในการแข่งขันของประเทศ
– รัฐบาลญี่ปุ่นอนุมัติงบประมาณจำนวน 5.76 ล้านล้านเยน (4.83 หมื่นล้านดอลลาร์) ในวันนี้ สำหรับเป็นค่าใช้จ่ายชั่วคราวในช่วง 11 วัน นับจากวันที่ 1 เม.ย. หลังจากงบประมาณปี 2558 ยังไม่มีแนวโน้มว่าจะมีผลบังคับใช้ภายในสิ้นปีงบประมาณ 2557 หรือภายในวันอังคารที่จะถึงนี้
– ผลตอบแทนพันธบัตรรัฐบาลญี่ปุ่นอายุ 10 ปีปิดปรับตัวขึ้นในวันนี้จากแรงเทขาย โดยในระหว่างวัน บอนด์ยีลด์แตะระดับสูงสุดในรอบเกือบ 2 สัปดาห์เป็นระยะเวลาสั้นๆ ที่ 0.405% ท่ามกลางการซื้อขายที่ผันผวน และปริมาณการซื้อขายเบาบาง โดยอัตราผลตอบแทนพันธบัตรหมายเลข 338 ซึ่งเป็นมาตรวัดอัตราดอกเบี้ยระยะยาว ปิดที่ 0.370% เพิ่มขึ้น 0.045% จากระดับปิดเมื่อวานนี้ ขณะที่ราคาสัญญาพันธบัตรอายุ 10 ปี ส่งมอบเดือน มิ.ย. ลดลง 0.42 จุด แตะระดับ 147.44 ที่ตลาดหุ้นโอซาก้า
– สมาคมแลกเปลี่ยนทองคำและเงินของจีน เผยราคาทองคำที่ตลาดฮ่องกง ปรับตัวลง 120 ดอลลาร์ฮ่องกง ปิดที่ระดับ 11,100 ดอลลาร์ฮ่องกง/ตำลึงในวันนี้ หรือเทียบเท่ากับ 1,200.72 ดอลลาร์สหรัฐ/ทรอยออนซ์ ลดลง 12.98 ดอลลาร์ ที่อัตราแลกเปลี่ยนล่าสุด 1 ดอลลาร์สหรัฐ/7.76 ดอลลาร์ฮ่องกง